Oudpremier van Wes-Kaap sterf | Netwerk24
Oudpremier van Wes-Kaap sterf
09 Januarie 2018 18:19
Gerald Morkel, 'n voormalige Wes-Kaapse premier en burgemeester van Kaapstad, is in die ouderdom van 76 oorlede.
'n Raadslid naby aan Morkel se familie het sy dood aan News24 bevestig.
Morkel het in 2011 as 'n DA-lid uit die politiek getree.
Hy het voor dit ook bande met die Arbeidersparty, Nasionale Party (NP) en Nuwe Nasionale Party (NNP) gehad.
Morkel het die DA in die Wes-Kaap tussen 1998 en 2001 gelei. Hy is gedwing om sy pos as die provinsiale leier van die DA in die Wes-Kaap te ontruim nadat sy omstrede vriendskap met die Duitse miljardêr Jurgen Harksen 'n politieke storm ontketen het.
Harksen is in Duitsland van bedrog en belastingontduiking aangekla.
Morkel is op 2 Februarie 1941 gebore.
Hy het volgens eNCA teen 1994 van die Arbeidersparty na die NP oorgeloop en is in 1998 as leier van die NNP aangestel nadat hy die leisels as die Wes-Kaapse premier by Hernus Kriel oorgeneem het.
Geen party kon in 1999 'n meerderheid in die Wes-Kaap kry nie, waarna die NNP 'n koalisie met die Demokratiese Party begin het. Die leierskap van die NNP het in 2001 besluit om hom van 'n beplande samesmelting onder die naam van die Demokratiese Alliansie (DA) te onttrek.